Virallinen lehti nro C 082 , 17/03/1998 s. 0147



KIRJALLINEN KYSYMYS P-2838/97 komissiolle esittäjä(t): Kyösti Virrankoski (ELDR) (1. syyskuuta 1997) Aihe: Natura 2000 -ohjelman valmistelu Suomessa Suomessa on parhaillaan valmisteilla esitys Natura 2000 -ohjelmaksi. Sen valmistelussa on kuitenkin esiintynyt vakavia puutteita. On tullut ilmi, että yksityisiä maita on esitetty suojelukohteiksi salaa, kuulematta tai keskustelematta lainkaan maanomistajan tai sijaintikunnan edustajan kanssa. Kunta ja maanomistaja ovat saaneet tiedon suunnitelmasta vasta, kun se on lähetetty julkisesti esillä pidettäväksi kuntaan. Menettely on jyrkässä ristiriidassa mm. suomalaisen kaavoituslainsäädännön kanssa, joka vaatii jatkuvaa yhteydenpitoa kaavaa valmisteltaessa sekä maanomistajan että maankäytön suunnittelusta vastaavan kunnan kanssa. Pahinta on, että ympäristöhallinnon viranomaiset ovat kieltäytyneet kaikesta yhteistyöstä ja yhteydenpidosta kuntiin ja maanomistajiin. Esim. Karvian kunnan järjestäessä julkisen informaatiotilaisuuden Natura 2000 -ohjelmasta ympäristöhallinnon virkamiehet eivät edes vaivautuneet vastaamaan kunnan kirjalliseen kutsuun. Maanomistajat puolestaan ovat hätääntyneet, kun he eivät ole päässeet viranomaisten puheille omassa asiassaan. Saadakseen edes jonkinlaisen yhteyden viranomaisiin Karviassa on neljä kansalaista ryhtynyt nälkälakkoon, joka tätä kirjoitettaessa on kestänyt jo viisi päivää, tähän mennessä ilman toivottua tulosta. Edellä olevan perusteella kysyn, 1. aikooko komissio käsitellä Suomen Natura 2000 -ohjelman välittämättä sen valmistelun lainmukaisuudesta, 2. katsooko komissio, että kansalaisten perusoikeuksia voidaankin polkea Suomessa Natura 2000 -ohjelman valmistelussa, 3. mihin toimenpiteisiin komissio aikoo ryhtyä saattaakseen Suomen ympäristöviranomaisten valmistelutyön oikeusvaltion periaatteiden mukaiseksi? Komission jäsenen Ritt Bjerregaardin komission puolesta antama vastaus (12. syyskuuta 1997) Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY ((EYVL L 206, 21.5.1992. )) säädetään erityisten suojelutoimien alueiden yhtenäisen eurooppalaisen ekologisen verkoston (nk. Natura 2000 -verkoston) perustamisesta. Direktiivissä säädetään myös, että jokaisen jäsenvaltion on laadittava direktiivin liitteessä III vahvistettujen perusteiden ja asianmukaisen tieteellisen tietämyksen perusteella luettelo tällaisista alueista. Luettelo on toimitettava komissiolle menettelyn ensimmäisessä vaiheessa. Jäsenvaltioilla on täysi vastuu menettelyn ensimmäisen vaiheen toteuttamisesta. Niiden on huolehdittava siitä, että ensimmäinen vaihe toteutetaan kunnioittaen asianomaisen maan kansalaisten perusoikeuksia. Kyseisen direktiivin hallintokomitean työn yhteydessä komissio on jo useasti ilmoittanut vastauksena jäsenvaltioiden sille esittämiin kysymyksiin, että toissijaisuusperiaatteen mukaisesti on kysymys kansallisesta menettelystä. Komissio on kuitenkin ilmaissut katsovansa, että asiallisella asiasta tiedottamisella jäsenvaltioiden kansalaisille suojelualueiden valintavaiheessa voi olla merkittävä vaikutus siihen, että kansalaiset osallistuvat aktiivisesti ja tehokkaasti ympäristön suojeluun. Komissio huolehtii direktiivin täytäntöönpanoa seuraavissa menettelyn myöhemmissä vaiheissa siitä, että yhteisön oikeutta noudatetaan tiukasti. Myös tällöin jäsenvaltiot ovat vastuussa kansalaistensa perusoikeuksien kunnioittamisesta niiltä osin kuin direktiivissä on annettu niille vastuu tästä.